ЕТИЧЕН КОДЕКС

НА

ОБЩИНСКИТЕ СЪВЕТНИЦИ И ПУБЛИЧНИТЕ СЛУЖИТЕЛИ ОТ ОБЩИНА БУРГАС
Приет с решение на Общински съвет-Бургас по т. 42, Протокол № 25/22.10.2009 г., отм. по т. 46, Протокол № 9/26.03.2024 г.
ГЛАВА ПЪРВА

ОБЩИ ПОЛОЖЕНИЯ

Предмет

Чл. 1. (1) Кодексът съдържа основни етични норми и конкретизира стандартите на поведение на общинските съветници и публичните служители от Община Бургас. Кодексът се прилага спрямо всички общински съветници и публични служители от Община Бургас.


                                                 ГЛАВА ВТОРА

ОСНОВНИ СТАНДАРТИ НА ПОВЕДЕНИЕ НА ОБЩИНСКИТЕ СЪВЕТНИЦИ

Върховенство на закона и обществения интерес

Чл. 2. (1) Общинският съветник изпълнява задълженията си в съответствие с Конституцията, Международните договори, ратифицирани по конституционен ред, обнародвани и влезли в сила за Република България и законите на страната, като защитава интересите на всички граждани на Община Бургас по съвест и вътрешно убеждение.

(2) При изпълнение на своите отговорности общинският съветник служи на обществения интерес, като с поведението си е длъжен да изгражда  отношения на доверие между местната власт и гражданите. 

Безпристрастност

Чл. 3. (1) Общинският съветник не трябва да има специално отношение или да отдава предимство на което и да било физическо или юридическо лице, различно от това, което дължи на всяко друго.

(2) Общинският съветник при изпълнение на задълженията си е длъжен да избягва всякакви действия, повлияни от политическите му възгледи. Поведението му трябва да не се основава на политически пристрастия, а да се ръководи от интересите на цялото общество, без оглед на политическите убеждения и вота на гражданите.

Публичност

Чл. 4. (1) Общинският съветник не трябва да разгласява информация, отнасяща се до личния живот и доброто име на гражданите.  

(2) Общинският съветник е длъжен да откликва на запитвания от обществеността, отнасящи се до изпълнението на функциите му. 

(3) Общинският съветник при поддържане на връзката с гражданите насърчава открития обмен на идеи.

Обществен дълг и личен интерес

Чл. 5. (1) Общинският съветник не трябва да използва прерогативите на своя пост в полза на интереса на физически или юридически лица, с цел извличане на пряка или косвена лична облага от това.

(2) Общинският съветник трябва да използва служебното си положение или общинското имущество само в полза на гражданите на Община Бургас.

(3) Общинският съветник не трябва да предприема по време на мандата си действия, с които да уреди своето бъдещо професионално присъствие в институции или организации, над които е осъществявал контрол, докато е заемал изборна длъжност.

Деклариране на  получените подаръци

Чл. 6. (1) Общинските съветници, които получат подарък, свързан с това им качество, над 250 лева пазарна стойност, са длъжни да го обявят пред Постоянната комисия за предотвратяване и разкриване на конфликт на интереси на Общински съвет - Бургас в 14-дневен срок от неговото получаване, чрез декларация по приложен образец.

             (2) На деклариране подлежат също и подаръците, получени от едно и също лице, в рамките на една и съща календарна година, на обща стойност над 250 лева.

Стандарти на поведение на общинските съветници по време на заседания на Общинския съвет и неговите комисии

Чл. 7. Общинският съветник няма право да отправя лични нападки, оскърбителни думи или заплахи, както и да разгласява данни, отнасящи се до личния живот и накърняващи доброто име на колегите си.

ГЛАВА ТРЕТА

ОСНОВНИ СТАНДАРТИ НА ПОВЕДЕНИЕ НА ПУБЛИЧНИТЕ СЛУЖИТЕЛИ 

Взаимоотношения с гражданите

Чл. 8. (1) Публичният служител е длъжен да предоставя административни услуги на гражданите професионално, с дължимата грижа и отзивчивост, като им предоставя необходимата информация.

(2) Публичният служител трябва да изпълнява задълженията си  при спазване на принципите за достъпност и равнопоставеност на разглежданите случаи.

(3) Публичният служител трябва да извършва административното обслужване своевременно, запознавайки гражданите със законовите основания за действията си.

Професионално поведение

Чл. 9. (1) Публичният служител изпълнява задълженията си компетентно, ефективно и безпристрастно, спазвайки закона и етичните правила записани в този кодекс, и в Европейския кодекс за добро поведение на администрацията.

 
(2) Публичният служител е длъжен, при изпълнение на служебните си задължения, да не разгласява информация, която може да причини вреда, или да облагодетелства други лица.

(3) Публичният служител не трябва да използва служебното си положение в свой или чужд личен интерес. 
(4) Публичният служител не трябва да  допуска в работата си създаването или разпространението на корупционни практики. Той е длъжен да информира Общинския съвет, съответно Кмета на Община Бургас, за забелязани случаи на корупция.

Колегиалност

Чл. 10. (1)  Публичният служител създава условия за колегиална работна среда в дух на коректност и лоялност.


(2) Публичният служител в своите действия не уронва личното достойнство, и не поставя под съмнение професионализма на колегите си.

 (3) Публичният служител е длъжен да оказва съдействие на колегите си при изпълнение на служебните им здължения. 

                                               Лично поведение

Чл. 11. (1)  Публичният служител се придържа към общоприетите морални ценности и добродетели, като не допуска недостойно поведение. С личното си поведение в публичните си изяви той представя Общината.

(2) Публичният служител защитава и опазва поверената му общинска собственост и не я използва за други дейности освен  за предвидените. Той е длъжен да информира Общинския съвет, съответно Кмета на Община Бургас, за всички установени от него случаи на разхищение и злоупотреба с общинско имущество.

Деклариране на  получените подаръци

 Чл. 12. (1) Публичните служители, които получат подарък, свързан с това им качество, над 250 лева пазарна стойност, са длъжни да го обявят пред Постоянната комисия за предотвратяване и разкриване на конфликт на интереси на Общински съвет - Бургас в 14-дневен срок от неговото получаване, чрез декларация по приложен образец.

               (2) На деклариране подлежат и подаръците, получени от едно и също лице, в рамките на една и съща календарна година, на обща стойност над 250 лева.

ГЛАВА ПЕТА

КОНТРОЛ

Сигнали

Чл.  13. (1)  Граждани, на които е станало известно наличието на нарушение на етични правила от този Кодекс, по отношение на общински съветник и/или  публичен служител, могат да подават подписани сигнали и жалби за нарушения на този Кодекс в писмена форма. Сигналът не трябва да е анонимен.

(2) Комисията е длъжна да разгледа сигнала, отговарящ на изискванията на ал. 1 и да вземе отношение по случая.

(3) Комисията е длъжна, при поискване от страна на подалите сигнала, да запази самоличността им в тайна. 

Контрол

Чл. 14. (1) Контролът за спазване на нормите от настоящия Етичен кодекс се осъществява от Постоянната комисия за предотвратяване и разкриване на конфликт на интереси на Общински съвет - Бургас. 

(2) Комисията проучва и проверява всички сигнали и жалби за нарушения на този Етичен кодекс, които отговарят на изискванията, посочени в чл. 14, ал. 1,  в срок не по-късно от 14 дни след тяхното постъпване.

(3) В случаите, когато Комисията стигне до заключение, че съдържащите се в сигнала или жалбата оплаквания са неоснователни, прекратява веднага проверката, като изготвя мотивирано писмено заключение до подателя им, и до общинския съветник и/или публичния служител, срещу когото са били насочени.

(4) Когато Комисията констатира нарушение на този Кодекс, предоставя възможност на общинския съветник и/или публичния служител, срещу когото са били насочени жалбата или сигнала, да отговори на оплакванията и да се защити, след което подготвя мотивирано писмено заключение. То се предоставя задължително и на председателя на Общинския съвет, когато се отнася до общински съветник, и на Кмета на Общината, когато се отнася до публичен служител.

(5) В случаите, когато Комисията установи, че е нарушен принцип от този Кодекс, тя предлага с мотивирано решение на Общинския съвет, да наложи на извършителя санкция от изброените в чл. 16. 

(6) Решението за налагане на санкция се приема от Общинския съвет, след предоставянето на убедителни доказателства, че е налице нарушение на на етични принципи и стандарти за поведение според този Кодекс, с мнозинство повече от половината от общия брой на съветниците.   

(7) Ако Комисията прецени, че произнасянето по сигнала или жалбата,  е извън нейните правомощия или, че извършеното осъществява състава на престъпление или административно нарушение, предлага на Общинския съвет да бъде прекратена проверката, и да се изпратят всички материали до съответния компетентен орган.  

Санкции

Чл. 15. При нарушение на Етичния кодекс, по предложение на Комисията по етика, Общинския съвет налага на общинските съветници и/или публичните служители следните санкции:

1.предупреждение;

2.порицание;

3.публикуване на решението на Общинския съвет, с което се налагат санкциите по т.т. 1 и 2 – в интернет страниците на Общинския съвет, съответно на Община Бургас. 

ДОПЪЛНИТЕЛНА РАЗПОРЕДБА

§ 1. За целите на този кодекс терминът „публичен служител” включва изборните длъжности от общинската администрация и кметските наместници. Изборните длъжности са:  Кмет на Община Бургас и кмет на кметство. 

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Този Етичен кодекс влиза в сила от 01.01.2010 г.
§ 3. Всеки общински съветник и публичен служител е длъжен да предприема всички необходими мерки, за да се съобрази с разпоредбите на Етичния кодекс.

§ 4. Отговорността за съхраняване на получената съобразно правилата на този кодекс информация се носи от Комисията по етика.

Приложение: Декларация за получен подарък 

Председател на Общински съвет – Бургас: 





/Михаил Хаджиянев/
Секретар на Община – Бургас:








   /Божидар Кънчев/
ПРИЛОЖЕНИЕ
към чл.13 ал.1
ДЕКЛАРАЦИЯ

за получен подарък

Подписаният /та......................................................................................................................

с постоянен адрес....................................................................................................................

л. к. №............................, издадена от........................................... на.....................................

ЕГН............................................................................................................................................

ДЕКЛАРИРАМ

В качеството си на ………………………………………….. получих подарък на

стойност....................лв.

Вид на подаръка..............................................................................................................

......................................................................................................................................................

Дата на получаване.....................................................................................................................

Други обстоятелства...................................................................................................................

..............................................................................................................................................................................................................................................................................................................

Дата:..............................                                                           Декларатор:..........................

гр. Бургас
